በኢትዮጵያ የኢንቨስትመንት ዕድል ተጠቃሚ እንዲሆኑ ጥሪ ቀረበ
 የጃፓን ባለሃብቶች በኢትዮጵያ በተፈጠረው ሰፊ የኢንቨስትመንት ዕድል ተጠቃሚ እንዲሆኑ ፕሬዚዳንት ዶክተር ሙላቱ ተሾመ ጥሪ አቀረቡ፡፡የጃፓን በለሃብቶች በኢትዮጵያ በኢንቨስትመንት መስክ ለመሰማራት ዝግጁ መሆናቸውን ገለጹ፡፡ፕሬዚዳንቱ በጃፓን ምክትል የውጭ ጉዳይ ሚኒስትር የተመራ የመንግስት መስሪያ ቤቶችና ታዋቂ የግል ባለሀብቶችና ኩባንያዎችን ያካተተ የንግድና የኢንቨስትመንትየልዑካን ቡድን ዛሬ በፅህፈት ቤታቸው ተቀብለው አነጋግረዋል።ፕሬዚዳንት ዶክተር ሙላቱ እንደገለጹት መንግስት የውጭ ባለሃብቶችን ለመሳብ ጠንክሮ እየሰራ በመሆኑ የጃፓን ባለሃብቶች በኢትዮጵያ ለሚያደርጉት ኢንቨስትመንት መንግስት ሙሉ ድጋፍ ያደርጋል።ፕሬዝዳንቱ የጃፓን ባለሃብቶች ከቅርብ ጊዜ ወዲህ በኢትዮጵያ ሙዓለ ንዋያቸውን ለማፍሰስ የሚያካሂዱትን እንቅሰቃሴ በማድነቅ አጠናክረው እንዲቀጥሉ አሳስበዋል።የጃፓን ባለሃብቶች በጨርቃ ጨርቅ፣ በቆዳና ቆዳ ውጤቶች፣ በምግብ ማቀነባበር መላክ፣ በአግሮ ፕሮሰሲንግ፣ ያለቀለት ቡና በመላክ፣ በኢነርጂና በመሰረተ ልማት ዘርፎች ቢሰማሩ ትርፋማ እንደሚሆኑ አስረድተዋል።በኢትዮጵያ ለጥጥ ኢንቨስትመንት የሚሆን 3 ሚሊዮን ሄክታር መሬት በመኖሩና በአገሪቱም ሰፊ የጨርቃ ጨርቅ ገበያ ስላለ በጨርቃ ጨርቅ ኢንዱስትሪ እንዲሰማሩ ጠይቀዋል፡፡ፕሬዝዳንት ሙላቱ የጃፓን ባለሃብቶች በኢትዮጵያ በኢንዱስትሪ ዘርፍ ቢሰማሩ በተለይ በኢትዮጵያ ተፈላጊነቱ እየጨመረ የመጣውን የቶዮታ መኪና መገጣጠሚያ ፋብሪካ በኢትዮጵያ ቢያቋቁሙ ትርፋማ ስለሚያደርጋቸው በዘርፉ እንዲሰማሩ ጥሪ አቅርበዋል።ፕሬዚዳንቱ የጃፓን መንግስት ለኢትዮጵያ ህዝብና መንግስት የሚያደርገው የገንዘብና የቴክኒክ ድጋፍ፣ በሰብአዊ እርዳታ፣ በግብርና በመሰረተ ልማት፣ በውሃ ዕድገትና በትምህርት ላይ የሚያደርጉት ድጋፍ አገሪቱ ለምታደርገው የህዳሴ ጉዞ ትልቅ ሚና እየተጫወተ ነው ብለዋል።በአሁኑ ወቅት ኢትዮጵያ ተገልጋይ ተኮርና በስነ ምግባር የታነፀ የመንግሥት ሰራተኛ ለመፍጠር የጃፓን ውጤት የሆነው የካይዘን ፍልስፍና ተግባራዊ በማድረግ ላይ መሆኗን ፕሬዚዳንቱ ለልዑካን ቡድኑ አስረድተዋል።የንግድና የኢንቨስትመንት የልዑካን ቡድኑ የመሩት የጃፓን ምክትል የውጭ ጉዳይ ሚኒስትር ሂሮታካ ኢሺሃራ በበኩላቸው እንደገለፁት በኢትዮጵያ የተፈጠረውን ፈጣን የኢኮኖሚ ዕድገትና ሰፊ የኢንቨስትመንት ዕድል የጃፓን ባለሃብቶችን ትኩረት ስቧል።ከፕሬዝዳንት ሙላቱ ተሾመ ጋር ባደረጉት ውይይት በኢትዮጵያ ያለውን ሰፊ የኢንቨስትመንት ዕድል ይበልጥ ለማወቅ እንደረዳቸው ተናግረዋል።የጃፓን ባለሃብቶች በተለያዩ የኢንቨስትመንት መስኮች ለመሰማራት ያሳዩት ፍላጎት በፕሬዝዳንቱ በኩል ተቀባይነት ማግኘቱ እንዳስደሰታቸው ነው ሂሮታካ የተናገሩት።የጃፓን ባለሃብቶች በኢትዮጵያ በኢንቨስትመንት መስኮች ለመሰማራት ዝግጁ ናቸው ብለዋል።በአሁኑ ወቅት አንዳንድ የጃፓን ባለሃብቶች በኢትዮጵያ በኢንቨስትመንት መስክ መሰማራት መጀመራቸውን ጠቅሰው በአገሪቱ የተፈጠረው ሰፊ የኢንቨስትመንት ዕድል፣ የተሻሻለ የኢንቨስትመንት ህግና ባለው ሰላምና መረጋጋት የሚያደርጉትን ተሳትፎ አጠናክረው እንደሚቀጥሉ አስታውቀዋል።ጃፓን በኢትዮጵያ የቀጥታ ኢንቨስትመንት መሳተፍ የጀመረችው በ1944 ዓ.ም ሲሆን እስከ 1967 ዓ.ም 6 ነጥብ 83 ሚሊዮን ዶላር በኢትዮጵያ የጨርቃ ጨርቅ ኢንዱስትሪን ጨምሮ በተለያዩ ዘርፎች ተሳትፎ አድርጋለች።በ1920ዎቹ የተጀመረው የኢትዮጵያና ጃፓን ረጅም የግንኙነትና ወዳጅነት ታሪክ ከቅርብ ጊዜያት ወዲህ በሁለቱም አገራት መሪዎች በሚደረገው ጉብኝት ከጊዜ ወደ ጊዜ እየተጠናከረ መጥቷል። (ኢዜአ)